Dizzy Gillespie

Den Dizzy Gillespie, eigentlech John Birks Gillespie, gebuer den 21. Oktober 1917 zu Cheraw a South Carolina, a gestuerwen de 6. Januar 1993 zu Englewood am New Jersey, war en US-amerikaneschen Jazzmuseker (Trompettist), Komponist, Sänger, Arrangeur a Bandleader.

 Säi Liewen 
Nodeem hien als Jugendleche mat Trombonn ugefaangen hat, ass e mat der Zäit op Trompett ëmgeklommen.

1935 gëtt hien zu Philadephia vum Frank Fairfax engagéiert. Kuerz drop ass e mat der Band vum Teddy Hill duerch Europa gereest. En huet et net laang op enger Plaz ausgehal. Vun 1939 bis 1941 war hie beim Cab Calloway mat dem Chu Berry a mat dem Cozy Cole. 1942 war en am Orchester vum Earl Hines mam Charlie Parker, der Sarah Vaughan an dem Billy Eckstine, deem hien 1944 gehollef huet eng Bigband opzebauen. Dat war déi Zäit wou e fir den Jimmy Dorsey Stécker arrangéiert huet an bei deenen den Duke Ellington matgespillt huet.

Am Joer 1945 huet hie bei Guild seng éischt historesch Bebop-Placken opgeholl. E Joer méi spéit huet e säin eegenen Orchester mam Kenny Clarke, John Lewis, Milt Jackson, James Moody an John Coltrane. Mat deene Leit reest hien am Fréijoer 1948 duerch d'USA, Frankräich an d'Belsch. 1950 léist hie seng Band aus finanzielle Grënn op, a spillt beim Stan Kenton. Kuerz hannerenee spillt e mam Lalo Shifrin, Jose Mangual, Mogo Santamaria an anere Spezialiste vun der afro-kubanescher a latäinamerikanescher Musek. 1988 grënnt hien de United Nation Orchestra, mat deem en déi hallef Welt duerchsträift: Egypten, Marokko, an e bësse méi spéit Kanada an d'USA.

Mam Louis Armstrong ass en ee vun de "Gigante vum Jazz" (huet de Woody Herman gesot).

1979 koum bei Doubleday seng Autobiographie To Be or Not to Bop eraus, déi hie mam Al Fraser geschriwwen huet.

 Discographie 
 Dizzy Gillespie: Dee Gee Days - The Savoy Sessions 1951, 1952
 Dizzy Gillespie, Charles Mingus, Charlie Parker, Max Roach, Bud Powell at the Massey Hall, Toronto (Kanada). 15. Mee 1953
 Dizzy Gillespie, Robert Ameen, Branford Marsalis, Kenny Kirkland, Lonnie Plaxido: New Faces, 1984, 1985
 Dizzy Gillespie and the United Nation Orchestra: Live at the Royal Festival Hall, London, 10. Juni 1989
 Dizzy Gillespie Ken Burns Jazz (2000)

 Kompositiounen 
 Birk's Works
 Manteca
 A Night in Tunisia
 Con Alma
 Groovin' High
 Salt Peanuts

 Literatur 
 Gillespie, Dizzie, Frazer, Al: To Be Or Not To Bop. Hannbial, Wien 1988, ISBN 3-854-45018-4 (däitsch Ausgab)
 Terkel, Studs: Giganten des Jazz. Zweitausendeins, Frankfurt 2005 ISBN 3-86150-723-4
 Wölfer, Jürgen: Dizzy Gillespie. Sein Leben, seine Musik, seine Schallplatten. Oreos, Schaftlach 1987, ISBN 3-923-65716-1

 Kuckt och 
 En Extrait vun Hot House eroflueden.

 Um Spaweck 

Kategorie:Trompettisten
Kategorie:US-amerikanesch Komponisten
Kategorie:US-amerikanesch Sänger
Kategorie:Gebuer 1917
Kategorie:Gestuerwen 1993
Kategorie:Hollywood Walk of Fame